CELEX: 32015R0805
Language: sl
Date: 2015-05-19 00:00:00
Title: Izvedbena uredba Komisije (EU) 2015/805 z dne 19. maja 2015 o uvrstitvi določenega blaga v kombinirano nomenklaturo

23.5.2015   
            
            
               SL
            
            
               Uradni list Evropske unije
            
            
               L 128/10
            
         IZVEDBENA UREDBA KOMISIJE (EU) 2015/805
   z dne 19. maja 2015
   o uvrstitvi določenega blaga v kombinirano nomenklaturo
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (1) in zlasti člena 9(1)(a) Uredbe,
   ob upoštevanju naslednjega:
   
               (1)
            
            
               Da bi se zagotovila enotna uporaba kombinirane nomenklature, priložene k Uredbi (EGS) št. 2658/87, je treba sprejeti ukrepe za uvrstitev blaga iz Priloge k tej uredbi.
            
         
               (2)
            
            
               Uredba (EGS) št. 2658/87 določa splošna pravila za razlago kombinirane nomenklature. Ta pravila se uporabljajo tudi za vsako drugo nomenklaturo, ki v celoti ali delno temelji na kombinirani nomenklaturi ali pa uvaja dodatne pododdelke ter se s posebnimi določbami Unije predpiše zaradi uporabe tarifnih in drugih ukrepov v zvezi z blagovno menjavo.
            
         
               (3)
            
            
               Po teh splošnih pravilih bi bilo blago iz stolpca 1 razpredelnice iz Priloge treba uvrstiti pod oznako KN v stolpcu 2 zaradi utemeljitve v stolpcu 3 iste razpredelnice.
            
         
               (4)
            
            
               Primerno je določiti, da se lahko imetnik v skladu s členom 12(6) Uredbe Sveta (EGS) št. 2913/92 (2) še nekaj časa sklicuje na zavezujoče tarifne informacije, ki se izdajo za blago, na katero se nanaša ta uredba, in niso v skladu s to uredbo. To obdobje bi moralo biti omejeno na tri mesece.
            
         
               (5)
            
            
               Ukrepi iz te uredbe so v skladu z mnenjem Odbora za carinski zakonik –
            
         SPREJELA NASLEDNJO UREDBO:
   Člen 1
   Blago, opisano v stolpcu 1 razpredelnice iz Priloge, se uvrsti v kombinirano nomenklaturo pod oznako KN iz stolpca 2 iste razpredelnice.
   Člen 2
   V skladu s členom 12(6) Uredbe (EGS) št. 2913/92 se je na zavezujoče tarifne informacije, ki niso v skladu s to uredbo, mogoče sklicevati še tri mesece po začetku veljavnosti te uredbe.
   Člen 3
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 19. maja 2015
      
         
            Za Komisijo
         
         
            V imenu predsednika
         
         Heinz ZOUREK
         
            Generalni direktor za obdavčenje in carinsko unijo
         
      
   
   
      (1)  UL L 256, 7.9.1987, str. 1.
   
      (2)  Uredba Sveta (EGS) št. 2913/92 z dne 12. oktobra 1992 o carinskem zakoniku Skupnosti (UL L 302, 19.10.1992, str. 1).
   
      PRILOGA
      
                  Opis blaga
               
               
                  Uvrstitev
                  (oznaka KN)
               
               
                  Utemeljitev
               
            
                  (1)
               
               
                  (2)
               
               
                  (3)
               
            
                  Elektronski instrument (tako imenovani žiroskop za merjenje kotne hitrosti) z maso 35 g in največ tremi tipali kotne hitrosti, v ohišju z merami 24 × 24 × 28 mm. Ohišje vsebuje tudi temperaturno tipalo in razno elektroniko ter je opremljeno s kablom.
                  Instrument zaznava kotno hitrost v območju približno 50–1 200 °/s (stopinj na sekundo) in z elektronskimi komponentami proizvaja izhodni električni signal, sorazmeren z zaznanimi vrednostmi. Instrument ne prikazuje signala, temveč ga pošilja drugim napravam, povezanim prek kabla.
                  Temperaturno tipalo zagotavlja podatke za izravnavo morebitnih nihanj izhodnega signala zaradi temperaturnih sprememb.
                  Instrument je namenjen uporabi z različnimi napravami, kot so vetrne turbine, motorji ali industrijski stroji, in sicer tako, da jim zagotavlja podatke o ustrezni legi za delovanje.
               
               
                  9031 80 38 
               
               
                  Uvrstitev opredeljujejo splošni pravili 1 in 6 za razlago kombinirane nomenklature, opomba 3 k poglavju 90 ter besedilo oznak KN 9031 , 9031 80  in 9031 80 38 .
                  Instrument vsebuje tipala kotne hitrosti in temperaturno tipalo, zato gre za kombinirani stroj, sestavljen tako, da tvori integralno celoto v smislu opombe 3 k poglavju 90 (opombe 3 k oddelku XVI). Glavno funkcijo instrumenta opravljajo tipala kotne hitrosti, temperaturno tipalo pa se uporablja zlasti za zagotavljanje podatkov za izravnavo izhodnega signala.
                  Ker se instrument ne uporablja za navigacijo, je uvrstitev pod tarifno številko 9014  kot navigacijski instrument ali njegov del in pribor izključena.
                  Čeprav instrument zaznava število stopinj na sekundo, ni podoben kazalnikom hitrosti pod tarifno številko 9029 , saj zaznanih vrednosti ne prikazuje, temveč jih v obliki električnega signala pošilja drugim napravam.
                  Izdelek je zato treba uvrstiti pod oznako KN 9031 80 38  kot drugi elektronski instrumenti, aparati in stroji za merjenje ali preverjanje, ki niso navedeni in ne zajeti na drugem mestu v poglavju 90.